Copyright © Zachej.sk, 2025

Autorka © Zuzana Ring

Grafika © Lýdia Valter

Jazyková korektúra: Martina Bednáriková

Texty Svätého písma © Spolok svätého Vojtecha, Trnava 2024

Nihil obstat: ThDr. Juraj Pigula, PhD. OSA

ISBN 978-80-8211-879-0 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

ÚVOD

„Pokoj s vami všetkými.“

Voľba pápeža má svoje čaro. Zhromaždenie kardinálov z celého sveta, ich vstup do Sixtínskej kaplnky, zatvorenie dverí po výzve Extra omnes. Začína sa konkláve – čas ticha, očakávania a modlitby, no zároveň moment, kedy sa pozornosť svetových médií sústreďuje na Vatikán. Netrpezlivé čakanie na biely dym, ktorému zvyčajne predchádza niekoľko čiernych, a potom vytúžené Habemus papam! Za týmito dvoma slovami sa skrýva život jedného muža, ktorému sa týmto okamihom zmení všetko – a jeho meno bude poznať celý svet. Toľko sa toho udialo od prvého „Nasleduj ma!“ adresovaného Petrovi...

Keď sa 8. mája 2025 niesli Svätopeterským námestím za búrlivého potlesku slová Habemus papam!, celá Cirkev jasala. Niečo podobné sme prežívali aj my doma – v kruhu našich priateľov z Košíc, ktorí boli práve u nás na návšteve. Keď zaznelo meno nového pápeža, takmer sme skákali od radosti: stal sa ním augustinián Robert Francis Prevost! Dookola sme opakovali: „Je to možné? To nie je možné! Prevost. Je to možné? Augustinián. Náš augustinián! Robert Prevost...“ Aj keď sme jeho meno spomínali už pred konkláve ako jedného z možných kandidátov, jeho zvolenie nám vyrazilo dych. Bol to šok – ale v tom najkrajšom zmysle slova.

Rehoľa augustiniánov je nám s manželom veľmi blízka. V ich kláštore sme sa spoznali, tam sme mali svadbu – a práve tam sme prežili roky, na ktoré nikdy nezabudneme. Bolo to obdobie modlitby, priateľstva, zdieľania aj rastu – čas, ktorý v nás zanechal hlbokú stopu. Dokonca aj voľbu pápeža v roku 2013 sme sledovali spolu s bratmi augustiniánmi v ich kláštornej obývačke v Košiciach. Keď sa vtedy stal pápežom rehoľník Jorge Mario Bergoglio, nikto z nás netušil, že o dvanásť rokov neskôr bude jeho nástupcom ich vlastný spolubrat – augustinián. Na stene spomínanej obývačky, ktorou sa v roku 2013 nieslo Habemus papam, visel obraz vtedajšieho generálneho predstaveného. Nebol ním nik iný ako Robert Prevost!

Voľba pápeža má svoje čaro. No tým sa to nekončí – práve naopak, všetko sa iba začína. Ako môžeme stáť pri svojom pápežovi, keď jeho poslanie je také náročné a celosvetové? Jednoznačne modlitbou. Práve tá je spôsobom, ako mu môžeme byť najviac nápomocní – a zároveň vnútorne veľmi blízki. Nič nespája ľudí tak hlboko ako modlitba. Je to most, po ktorom môžeme kráčať jeden k druhému, aj keď nás delia oceány či kontinenty. Tam, kde je úprimná modlitba s vierou, tam je láska. A kde je modlitba podopretá obetou, tam sa dejú zázraky.

„Pokoj s vami,“ týmito slovami sa zmŕtvychvstalý Kristus prihovoril svojim učeníkom, keď stáli uprostred strachu a neistoty (porov. Jn 20, 19). Týmito istými slovami sa nám prihovoril aj nový pápež Lev XIV. Prvé slová, ktoré zazneli z jeho úst, boli: „Pokoj s vami všetkými! Drahí bratia a sestry, toto je prvý pozdrav zmŕtvychvstalého Krista, Dobrého pastiera, ktorý položil svoj život za Božie stádo. I ja si prajem, aby tento pozdrav pokoja vstúpil do vašich sŕdc, aby prišiel do vašich rodín, ku všetkým ľuďom, kdekoľvek sú, ku všetkým národom a naplnil celú Zem. Pokoj vám!“

Tieto slová nie sú iba formálnym úvodom – sú duchovným programom. V čase, keď svet túži po pokoji, prichádzajú ako posolstvo nádeje a zmierenia. Vychádzajú zo srdca pastiera, ktorý chce viesť Cirkev v duchu vzkrieseného Pána. Slová „Pokoj s vami všetkými!“ znejú s naliehavosťou proroka. Sú pre nás výzvou prijať Boží pokoj a niesť ho ďalej ako dar. Pokoj, ktorý nie je dielom človeka, ale je ovocím hlbokého vzťahu s Pravdou – Ježišom Kristom.

Pontifikát pápeža Leva XIV. sa začal v dobe, keď mnohí zápasia so stratou viery a dôvery, keď sú kresťania rozdelení, frustrovaní; a dokonca i ohrození a prenasledovaní. Práve preto vstupujeme do deviatich dní modlitby s úmyslom vyprosovať milosti a požehnanie pre nášho pápeža, aby viedol Cirkev so srdcom otca, v sile Ducha a s múdrosťou evanjelia.